POROČILO KOMISIJE EVROPSKEMU PARLAMENTU IN SVETU o odhodkih EKJS Sistem zgodnjega opozarjanja št. 5-6/2014 /* COM/2014/0390 final */





KAZALO 1............ Uvod. 3 2............ Namenski prejemki za EKJS. 3 3............ Pripombe k začasnemu izvrševanju proračuna EKJS za leto 2014. 4 4............ Izvrševanje namenskih prejemkov za EKJS. 6 5............ Sklepne ugotovitve. 6 Priloga 1: || Začasna poraba odobritev EKJS do 30. aprila 2014 1. Uvod V Prilogi 1 je za obdobje od 16. oktobra 2013 do 30. aprila 2014 predstavljena dejanska raven izvrševanja proračuna v primerjavi s sestavo odhodkov, kot je predvidena s kazalnikom, določenim na podlagi določb člena 28 Uredbe Sveta (EU) št. 1306/2013 o financiranju, upravljanju in spremljanju skupne kmetijske politike[1]. 2. Namenski prejemki za EKJS Na podlagi določb člena 43 Uredbe (EU) št. 1306/2013 so prihodki, ki izhajajo iz finančnih popravkov na podlagi sklepov o potrditvi obračunov in skladnosti, iz nepravilnosti in dajatev za mleko, označeni kot namenski prejemki za financiranje odhodkov sklada EKJS. Namenski prejemki se lahko v skladu s temi določbami uporabijo za financiranje katerih koli odhodkov EKJS. Če se del teh prejemkov v proračunskem letu ne porabi, se neporabljeni del samodejno prenese v naslednje proračunsko leto[2]. Proračun EKJS za leto 2014 vključuje oboje: najnovejše ocene Komisije glede potreb za financiranje pričakovanih odhodkov za tržne ukrepe in neposredne pomoči ter ocene namenskih prejemkov, ki naj bi bili prejeti med zadevnim proračunskim letom, in prenesenega zneska namenskih prejemkov, ki je ostal iz prejšnjega proračunskega leta. Komisija je v svojem predlogu za odobritev proračuna EKJS za leto 2014 upoštevala skupne pričakovane namenske prejemke in za proračun za leto 2014 zahtevala raven odobritev, izračunanih tako, da so bili ocenjeni namenski prejemki odšteti od ocenjenih potreb. Proračunski organ je sprejel proračun EKJS, v katerem je upošteval pričakovane namenske prejemke. Ob pripravi proračuna za leto 2014 so razpoložljivi namenski prejemki po ocenah Komisije znašali 1 464 milijonov EUR, in sicer: – pričakovani namenski prejemki v proračunskem letu 2014 so bili ocenjeni na 849 milijonov EUR; pričakovani so bili prejemki iz popravkov pri potrditvi skladnosti oziroma prejemki iz nepravilnosti v višini 638 milijonov EUR oziroma 165 milijonov EUR. Prejemki iz dajatev za mleko so bili ocenjeni na 46 milijonov EUR; – znesek pričakovanih namenskih prejemkov, ki naj bi se prenesli iz proračunskega leta 2013 v 2014, je bil ocenjen na 615 milijonov EUR. Komisija je v proračunu za leto 2014 te sprva ocenjene prejemke v višini 1 464 milijonov EUR namenila dvema shemama, in sicer: – 464 milijonov EUR za operativne sklade za organizacije proizvajalcev v sektorju sadja in zelenjave ter – 1 000 milijonov EUR za shemo enotnega plačila. Proračunski organ je v skladu s predlogom Komisije za ti dve shemi sprejel odobritve v višini 285 milijonov EUR oziroma 30 083 milijonov EUR. Vsota navedenih sprejetih odobritev in namenskih prejemkov ustreza skupni oceni razpoložljivih odobritev v višini 749 milijonov EUR za operativna sredstva za organizacije proizvajalcev v sektorju sadja in zelenjave ter 31 083 milijonov EUR za shemo enotnega plačila. V Prilogi 1, ki prikazuje začasno izvrševanje proračuna za leto 2014 za obdobje do 30. aprila 2014, proračunska sredstva na ravni členov za sektor sadja in zelenjave ter za ločene neposredne pomoči predstavljajo sprejete odobritve za navedeni shemi, ki znašajo 676,7 milijona EUR oziroma 38 252 milijonov EUR, pri čemer niso upoštevani navedeni namenski prejemki. Če prištejemo namenske prejemke za ta sektorja, znašajo skupne odobritve v proračunu za leto 2014 za sektor sadja in zelenjave 1 140,7 milijona EUR, za sektor ločenih neposrednih pomoči pa 39 252 milijonov EUR. 3. Pripombe k začasnemu izvrševanju proračuna EKJS za leto 2014 Začasno izvrševanje proračuna za obdobje od 16. oktobra 2013 do 30. aprila 2014 je prikazano v Prilogi 1. Ta raven izvrševanja se primerja s sestavo odhodkov na podlagi kazalnika, določenega v skladu z določbami iz člena 28 Uredbe (EU) št. 1306/2013. V nadaljevanju je kratko pojasnilo v zvezi z nekaterimi proračunskimi členi, pri katerih se kažejo največje razlike med dejansko in pričakovano ravnijo izvrševanja proračuna za leto 2014. 3.1. Tržni ukrepi Poraba odobritev za intervencije na kmetijskih trgih je bila za 36,8 milijona EUR višja od ravni sprejetih odobritev, določenih z ravnijo kazalnika z dne 30. aprila 2014. To razhajanje je neto učinek poteka izvrševanja, predvsem v sektorjih sadja in zelenjave ter vina. 3.1.1. Sadje in zelenjava (+125,4 milijona EUR v primerjavi sprejetimi odobritvami) Pri sprejetih odobritvah je ta raven izvrševanja predvsem posledica odhodkov za operativna sredstva za shemo organizacij proizvajalcev, ki se financirajo s sprejetimi odobritvami in namenskimi prejemki za to shemo v proračunu za leto 2014 (opomba: podrobnosti so v točki 2). Ta raven izvrševanja je posledica uporabe kazalnika za obdobje do 30. aprila 2014 za sprejete odobritve, ki ne vključujejo namenskih prejemkov za ta sektor. Opomba * v preglednici začasnega izvrševanja v Prilogi 2 kaže, kakšno bi bilo stanje, če bi se kazalnik z dne 30. aprila 2014 uporabil za skupne odobritve, ki naj bi bile po pričakovanjih na razpolago za financiranje tega sektorja. Kot je navedeno v točki 2, skupno financiranje, predvideno za ta sektor, sestavljajo sprejete odobritve v višini 676,7 milijona EUR in namenski prejemki za ta sektor, ocenjeni na 464 milijonov EUR. Če bi se kazalnik uporabil za celotna sredstva v višini 1 140,7 milijona EUR, ki naj bi bila na voljo za ta sektor, bi bila poraba premajhna za –41,1 milijona EUR, kar je neto učinek hitrejšega plačevanja za shemo organizacij proizvajalcev in počasnejše porabe odobritev za sistem razdeljevanja sadja v šolah in pomoč skupinam proizvajalcev za predhodno priznanje. Za zdaj to stanje velja za začasno in pričakuje se izvršitev proračuna v celoti. 3.1.2. Proizvodi sektorja za pridelavo grozdja (–75,2 milijona EUR) Takšna premajhna poraba je posledica počasnejšega plačevanja držav članic v primerjavi s sestavo odhodkov uveljavljenega kazalnika za nacionalne vinogradniške programe. Za zdaj to stanje velja za začasno, saj napovedani odhodki držav članic za ta člen kažejo pospešeni ritem za prihodnje mesece. 3.2. Neposredne pomoči Poraba odobritev za neposredne pomoči je bila v primerjavi z vrednostmi kazalnika z dne 30. aprila 2014 večja za 975,4 milijona EUR. 3.2.1. Ločene neposredne pomoči (+1 003,5 milijona EUR glede na sprejete odobritve) Pri sprejetih odobritvah je ta raven izvrševanja predvsem posledica odhodkov za shemo enotnega plačila, ki se financira s sprejetimi odobritvami in namenskimi prejemki za to shemo v proračunu za leto 2014 (opomba: podrobnosti so v točki 2.) Ta raven izvrševanja je posledica uporabe kazalnika za obdobje do 30. aprila 2014 za sprejete odobritve, ki ne vključujejo namenskih prejemkov za ta sektor. Opomba * v preglednici začasnega izvrševanja v Prilogi 2 kaže, kakšno bi bilo stanje, če bi se kazalnik z dne 30. aprila 2014 uporabil za skupne odobritve, ki naj bi bile po pričakovanjih na razpolago za financiranje ločenih neposrednih pomoči. Kot je navedeno v točki 2, skupno financiranje, predvideno za ločene neposredne pomoči, sestavljajo sprejete odobritve v višini 38 252 milijonov EUR in namenski prejemki za ločene neposredne pomoči, ocenjeni na 1 000 milijonov EUR. Če bi se kazalnik uporabil za skupna sredstva v višini 39 252 milijonov EUR, ki bodo predvidoma na voljo za ločene neposredne pomoči, bi se ugotovljena previsoka poraba zmanjšala na 32,8 milijona EUR. (Opomba: Hitrost izvajanja plačil se je povečala na 97 % potreb do 30. 4. 2014). Doslej so države članice že plačale 97 % od ocenjenih 2014 ločenih neposrednih pomoči. Plačilo zadnjega obroka teh pomoči bo v okviru finančne discipline vključevalo odbitek za celotno plačilo, kar ni veljalo za predplačila, izplačana pred 1. decembrom. Komisija za zdaj pričakuje, da bodo razpoložljive odobritve in namenski prejemki zadostovali za potrebe po financiranju tega člena. 3.2.2. Druge neposredne pomoči (–27,8 milijona EUR) Ta premajhna poraba sprejetih odobritev za druge neposredne pomoči v primerjavi s sestavo odhodkov uveljavljenega kazalnika z dne 30. aprila 2014 je posledica počasnejšega plačevanja za nekatere sheme v tem sektorju, zlasti za premije za živali. Za zdaj to stanje velja za začasno. Vendar Komisija pozorno spremlja razvoj poteka izvrševanja za te sheme. 3.3. Revizija odhodkov za kmetijstvo (–10,0 milijona EUR) Poleg neposrednih plačil za spremljanje in preventivne ukrepe v višini 6,8 milijona EUR je proračun za leto 2014 vključeval ocenjena plačila za poravnavo sporov v višini 53,4 milijona EUR. Pri določanju sestave odhodkov za poravnavo sporov se je domnevalo, da bi države članice te zneske plačevale enakomerno vsak mesec v obdobju od januarja do oktobra 2014. Vendar so države članice od 30. aprila 2014 izvedle tovrstna plačila v višini 18,8 milijona EUR. Posledično je bila poraba za to poglavje proračuna za leto 2014 glede na vrednost kazalnika premajhna. Za zdaj to stanje velja za začasno in pričakuje se izvršitev proračuna v celoti. 3.4. Strategija in usklajevanje politike (–20,1 milijona EUR) Ta premajhna poraba je začasna, ker plačila za mrežo knjigovodskih podatkov s kmetij niso bila izvedena aprila 2014, kot je bilo prvotno predvideno. Vendar bodo ta plačila izvedena, ko bodo izpolnjeni vsi potrebni pogoji za njihovo izvajanje. 4. Izvrševanje namenskih prejemkov za EKJS Preglednica v Prilogi 1 prikazuje, da so bili do 30. aprila 2014 zbrani namenski prejemki v višini 565,5 milijona EUR, in sicer: – prejemki, ki izvirajo iz popravkov na podlagi sklepov o potrditvi obračunov in skladnosti, so znašali 416,2 milijona EUR, pri čemer se do konca proračunskega leta pričakujejo še dodatni zneski; – prejemki, ki izvirajo iz nepravilnosti, so znašali 102,6 milijona EUR, pri čemer se do konca proračunskega leta pričakujejo še dodatni zneski, in – do zdaj je bila zbrana večina prejemkov iz dajatev za mleko, ki znašajo približno 46,7 milijona EUR; znesek namenskih prejemkov, ki so bili dejansko preneseni iz leta 2013 v leto 2014, je znašal 710,2 milijona EUR. Ta znesek je znatno višji od prvotno ocenjenega zneska v višini 615 milijonov EUR. Tako znesek namenskih prejemkov, ki so na voljo za financiranje odhodkov EKJS, 30. aprila 2014 znaša 1 275,6 milijona EUR z dodatnimi zneski na novo zbranih namenskih prejemkov, ki se pričakujejo do konca proračunskega leta. 5. Sklepne ugotovitve Začasno izvrševanje proračunskih sredstev EKJS za leto 2014 za obdobje do 30. aprila 2014 kaže, da so mesečna povračila državam članicam za približno 980,6 milijona EUR presegla na kazalniku utemeljeno sestavo odhodkov za izvrševanje proračuna. Na voljo so že namenski prejemki v višini 1 275,6 milijona EUR, v letu 2014 pa naj bi bili zbrani še dodatni zneski. Komisija meni, da bodo namenski prejemki, ki bodo na voljo do konca leta, zadostovali za financiranje operativnih skladov za organizacije proizvajalcev in sheme enotnega plačila, kakor je bilo prvotno predvideno ob pripravi proračuna za leto 2014. [1] UL L 347, 20.12.2013, str. 549. [2] V členu 14 Uredbe (EU, EURATOM) št. 966/2012 Evropskega Parlamenta in Sveta o finančnih pravilih, ki se uporabljajo za splošni proračun Unije, je določeno, da se notranji namenski prejemki prenesejo samo za eno leto. Zato se za dobro upravljanje proračuna ti namenski prejemki na splošno porabijo najprej, pred sprejetimi odobritvami zadevnega proračunskega člena.